**Datum: 19.10.2023.**

**SAOPŠTENJE ZA MEDIJE**

**Jeste li spremni da rizikujete život zbog poziva ili poruke?!**

*„Ako me voliš, ostavi telefon dok voziš“, m:tel-ova je tradicionalna kampanja namijenjena vozačima*

Iz m:tel-a i ove godine stiže snažna poruka svim vozačima, a koja se tiče upotrebe mobilnog telefona tokom vožnje. Koliko je to zapravo opasno i rizično, najbolje govore statistički podaci. Naime, čak 25 odsto svih saobraćajnih nezgoda prouzrokovano je nepažnjom vozača, a po istraživanjima upotreba mobilnog telefona tokom vožnje jedan je od glavnih faktora u ometanju vozača.

Kompanija m:tel, zato, apeluje na sve vozače da mobilne telefone ne koriste tokom vožnje. „Svaki poziv na koji odgovorite, svaka poruka koju napišete dok ste za volanom i u saobraćaju, rizična je situacija u koju stavljate sebe, svoje saputnike, ali i svoje najmilije. Prije nego što se javite na telefon ili napišete poruku dok vozite, razmislite da li je taj rizik vrijedan života“, poručuju iz kompanije m:tel.

Sloganom kampanje „Ako me voliš, ostavi telefon dok voziš“, m:tel želi pozvati ne samo vozače da osvijeste važnost odgovornosti za volanom, nego i njima bliske ljude da ih na to podsjete.

Ključne riječi: mtel, društvena odgovornost, bezbjednost saobraćaja, Ako me voliš, ostavi telefon dok voziš
Izvor fotografije: Mtel